বিচার ব্যবস্থাকে প্রভাবিত করছে কায়েমি স্বার্থ! প্রধান বিচারপতিকে ৬০০ আইনজীবীর চিঠি

নয়াদিল্লি: বিচার ব্যবস্থাকে (Judiciary System) প্রভাবিত করার চেষ্টা চালাচ্ছে কায়েমি স্বার্থওয়ালা একদল লোক, এই মর্মে সুপ্রিম কোর্টের (Supreme Court) প্রধান বিচারপতি ডি ওয়াই চন্দ্রচূড়কে (Chief Justice DY Chandrachud) চিঠি দিলেন দেশের ৬০০ আইনজীবী। তাঁদের মধ্যে রয়েছেন হরিশ সালভে (Harish Salve), পিঙ্কি আনন্দের মতো নামী আইনজীবীরাও। তাঁরা প্রধান বিচারপতিকে জানিয়েছেন, আদালতের সিদ্ধান্তকে প্রভাবিত করতে চাপ সৃষ্টি করা হচ্ছে। আইনজীবীদের এও দাবি, সিংহভাগ ক্ষেত্রে রাজনৈতিক নেতাদের দুর্নীতির মামলাতেই চাপ সৃষ্টির চেষ্টা চলছে।

‘থ্রেট টু জুডিশিয়ারি’ শীর্ষক চিঠিতে সালভেরা লিখেছেন, “এই ধরনের কার্যকলাপ দেশের গণতান্ত্রিক কাঠামো এবং বিচার ব্যবস্থার প্রতি আস্থার উপর ভয়ঙ্কর আঘাত হানছে।” চিঠিতে বলা হয়েছে, একদল লোক নিজেদের স্বার্থে বিচার ব্যবস্থার এক তথাকথিত ‘সোনালি যুগ’ নিয়ে মিথ্যে প্রচার চালাচ্ছে এবং বর্তমান বিচার প্রক্রিয়াকে হেয় করছে। এতে আদালতের প্রতি সাধারণ মানুষের আস্থা ক্ষুণ্ণ হচ্ছে।

আরও পড়ুন: ভোটে লড়ার টাকা নেই কেন্দ্রীয় অর্থমন্ত্রী নির্মলা সীতারামনের!

আইনজীবীরা এও জানিয়েছেন, স্বার্থান্বেষী ওই দল নিজেদের রাজনৈতিক উদ্দেশ্যের উপর ভিত্তি করে আদালতের নির্বাচিত কিছু সিদ্ধান্তের প্রশংসা কিংবা সমালোচনা করছে। চিঠিতে লেখা হয়েছে, “দেখে খারাপ লাগছে, কিছু আইনজীবী দিনের বেলায় রাজনৈতিক নেতাদের হয়ে মামলা লড়ছেন, তারপর রাতে সংবাদমাধ্যমের সাহায্যে সিদ্ধান্ত প্রভাবিত করতে চাইছেন।”

চিঠির শেষে বলা হয়, “ব্যক্তিগত ও রাজনৈতিক কারণে আদালতগুলিকে প্রভাবিত করা এবং খর্ব করার প্রচেষ্টা কোনও অবস্থাতেই বরদাস্ত করা যায় না। আমরা সুপ্রিম কোর্টকে দৃঢ় থাকার এবং এই আক্রমণ থেকে আদালতকে রক্ষা করার অনুরোধ করছি।”