Kiren Rijiju: অশনি সংকেত! বিচারব্যবস্থাকেও এবার গ্রাস করতে চায় কেন্দ্র

কণাদ দাশগুপ্ত

বেপরোয়াভাবে চালিয়ে যাওয়া প্রশাসনিক অপকীর্তির গলায় ফাঁস লাগাতে পারে একমাত্র আদালত বা বিচারব্যবস্থা৷ সাম্প্রতিক অতীতেও কেন্দ্রীয় সরকারের একাধিক অসাংবিধানিক, বেআইনি সিদ্ধান্ত খারিজ করেছে আদালত, এমন নজির কম নেই৷ তাই এবার কেন্দ্রের আগ্রাসী নজর বিচারব্যবস্থার দিকে৷ আইন, আদালত তথা সামগ্রিক বিচারব্যবস্থা যদি হাতের মুঠোয় থাকে, তাহলে হিটলারদের বৃহত্তর- হিটলার হতে ন্যূনতম কোনও বাধাও থাকবে না৷

আরএসএস-এর এক অনুষ্ঠানে এমনই ইঙ্গিত দিলেন কেন্দ্রীয় আইনমন্ত্রী কিরেন রিজিজু৷ স্পষ্ট ভাষায় বলেছেন, “বিচারপতিদের কাজ বিচার করা৷ কে বা কারা বিচারপতি হবেন, সে ব্যাপারে বিচারপতিদের কোনও ভূমিকা থাকা ঠিক নয়৷ বিচারপতি নিয়োগ করা কেন্দ্রীয় সরকারের কাজ হওয়া উচিত।” রিজিজু’র এই মন্তব্যে সিঁদুরে মেঘ দেখা দিয়েছে বিচারব্যবস্থার মাথায়৷ প্রশ্ন উঠেছে, তাহলে কি এবার আদালতের গায়ে পরিকল্পিতভাবে গেরুয়া রং লাগানোর সলতে পাকাচ্ছেন মোদি-শাহ?

তেমন হলে বলতেই হয়, স্বৈরতন্ত্রের নিষ্ঠাবান উপাসক হওয়ার পথে আরও একধাপ এগিয়ে যাচ্ছে কেন্দ্রীয় সরকার৷ বেপরোয়া মনোভাবে গ্রহণ করা কেন্দ্রের প্রশাসনিক সিদ্ধান্তের গলায় ফাঁস লাগাতে পারে একমাত্র আদালত বা বিচারব্যবস্থা৷ কেন্দ্রের একাধিক অসাংবিধানিক, বেআইনি সিদ্ধান্ত খারিজ করেছে আদালত, এমন নজির অসংখ্য৷ আদালতের এই নিরপেক্ষ ভূমিকা না-পসন্দ মোদি- শাহের৷ এখন লক্ষ্য, দেশের সামগ্রিক বিচারব্যবস্থা, আইন- আদালত গ্রাস করে গেরুয়া রঙে রাঙিয়ে দেওয়া৷ অন্তত তেমন ইঙ্গিতই দিলেন কেন্দ্রীয় আইনমন্ত্রী কিরেন রিজিজু৷

আরও পড়ুন:নীতীশ কুমার ফের বিজেপির সঙ্গে হাত মেলাতে পারেন, দাবি পিকের

আমেদাবাদে ‘সবরমতি সম্বাদ’ নামে এক অনুষ্ঠানের আয়োজন করেছিল আরএসএস-এর সাপ্তাহিক পত্রিকা ‘পাঞ্চজন্য’। সেখানে বক্তব্য রাখতে গিয়ে কেন্দ্রীয় আইনমন্ত্রী বলেছেন, “ভারতের সংবিধানের চেতনা অনুসারে বিচারপতি নিয়োগ করা সরকারের কাজ হওয়া উচিত। বিচারপতি নিয়োগে চালু থাকা কলেজিয়াম পদ্ধতিতে দেশের জনগণ খুশি নয়।” রিজিজু বলেন, বিচারপতি নিয়োগের ক্ষেত্রে চালু থাকা কলেজিয়াম পদ্ধতির পুনর্বিবেচনার প্রয়োজন। তাই কেন্দ্রীয় সরকারের উচিত বিচারপতিদের নিয়োগ করা৷”
আরএসএস আয়োজিত ওই অনুষ্ঠানে বিচারপতিদের কটাক্ষ করতেও ছাড়েননি রিজিজু৷ বলেন, “বিচারপতিরাই যদি বিচারপতি নিয়োগ করেন, তাহলে তাঁরা সমালোচনার ঊর্ধ্বে থাকার দাবি করতে পারেন না। বিচারপতি নির্বাচন করার সময়, পরিচিত লোকদের সুপারিশ করাই স্বাভাবিক। এখন বহুক্ষেত্রে তেমনই হচ্ছে৷ ”

বিচারব্যবস্থার গৈরিকিকরণের আভাস কেন্দ্রীয় আইনমন্ত্রী কিরেন রিজিজু দিয়েছেন৷ তাতে এটা স্পষ্ট, সংবিধানের গুরুত্বপূর্ণ স্তম্ভ বিচারব্যবস্থাকে এবার গ্রাস করার নীল নকশা তৈরিই করে ফেলেছে মোদি সরকার৷ বার বার সাংবিধানিক প্রক্রিয়া লঙ্ঘন করার কাজে আর কোন বাধা রাখতে চান না মোদি-শাহ৷